title: Sklep Sveta (EU) 2016/1981 z dne 8. novembra 2016 o imenovanju nadomestnega člana Odbora regij na predlog Kraljevine Švedske

text:
               12.11.2016

               SL

               Uradni list Evropske unije

               L 305/29

         SKLEP SVETA (EU) 2016/1981
   z dne 8. novembra 2016
   o imenovanju nadomestnega člana Odbora regij na predlog Kraljevine Švedske
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga švedske vlade,
   ob upoštevanju naslednjega:

               (1)

               Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020. Ingeborg WIKSTEN je 20. julija 2015 s Sklepom Sveta (EU) 2015/1203 (4) imenovana za nadomestno članico namesto Kentha LÖVGRENA.

               (2)

               Zaradi konca mandata Ingeborg WIKSTEN se je sprostilo mesto nadomestnega člana Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2020, se za nadomestnega člana Odbora regij imenuje:

               —

               Mohamad HASSAN, Ledamot i kommunfullmäktige, Uppsala kommun.

         Člen 2
   Ta sklep začne veljati na dan sprejetja.

      V Bruslju, 8. novembra 2016

            Za Svet

            Predsednik

         P. KAŽIMÍR

      (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

      (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

      (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).

      (4)  Sklep Sveta (EU) 2015/1203 z dne 20. julija 2015 o imenovanju treh švedskih članov in šestih švedskih nadomestnih članov Odbora regij (UL L 195, 23.7.2015, str. 44).


title: 2004/680/ES: Sklep Sveta z dne 24. septembra 2004 o zaključku posvetovanj z Gvinejo Bissau po členu 96 Sporazuma o partnerstvu AKP-ES

text:
               8.10.2004

               SL

               Uradni list Evropske unije

               L 311/27

      SKLEP SVETA

   z dne 24. septembra 2004
   o zaključku posvetovanj z Gvinejo Bissau po členu 96 Sporazuma o partnerstvu AKP-ES
   (2004/680/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti,
   ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega 23. junija 2000 v Cotonouju („Sporazum o partnerstvu AKP-ES“), (1), in zlasti člena 96 Sporazuma,
   ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih, ki jih je treba sprejeti, in postopkih, ki jih je treba upoštevati pri izvajanju Sporazuma o partnerstvu AKP-ES (2), in zlasti člena 3 Notranjega sporazuma,
   ob upoštevanju predloga Komisije,
   ob upoštevanju naslednjega:

               (1)

               Z vojaškim udarom 14. septembra 2003, ki ga je Evropska unija v svoji izjavi z dne 18. septembra 2003 obsodila, so bili prekršeni bistveni elementi iz člena 9 Sporazuma o partnerstvu AKP-ES.

               (2)

               V skladu s členom 96 Sporazuma o partnerstvu AKP-ES so bila 19. januarja 2004 opravljena posvetovanja z državami AKP in Gvinejo Bissau, v okviru katerih so organi oblasti Gvineje Bissau sprejeli posebne zaveze o odpravi težav, ki jih je izpostavila Evropska unija in ki naj bi se jih izvedlo v trimesečnem obdobju intenzivnega dialoga.

               (3)

               Ob koncu tega obdobja je bilo ugotovljeno, da so zgoraj omenjene zaveze privedle do praktičnih ukrepov v zvezi z bistvenimi elementi Sporazuma o partnerstvu AKP-ES; kljub temu nekateri pomembni ukrepi, ki zadevajo predvsem konsolidacijo javnih financ, v praksi še vedno niso bili izvedeni –

         SKLENIL:
   Člen 1
   Posvetovanja z Gvinejo Bissau po členu 96 Sporazuma o partnerstvu AKP-ES se zaključijo.
   Člen 2
   Ukrepi, ki so opredeljeni v priloženem osnutku pisma, se sprejmejo kot ustrezni ukrepi v smislu člena 96(2)(c) Sporazuma o partnerstvu AKP-ES.
   Člen 3
   Ta sklep začne veljati na dan objave v Uradnem listu Evropske unije.
   Uporablja se do 11. oktobra 2005.

      V Bruslju, 24. septembra 2004

            Za Svet

            Predsednik

         L. J. BRINKHORST

      (1)  UL L 317, 15.12.2000, str. 3.

      (2)  UL L 317, 15.12.2000, str. 376.

      PRILOGA
      Spoštovani,
      Evropska unija pripisuje velik pomen določbam člena 9 Sporazuma o partnerstvu AKP-ES. Spoštovanje človekovih pravic, demokratičnih načel in pravne države, na katerih temelji partnerstvo AKP-EU, so bistveni elementi omenjenega sporazuma in zato temelj naših odnosov.
      V tem duhu je Evropska unija v svoji izjavi z dne 18. septembra 2003 odločno obsodila vojaški udar 14. septembra 2003.
      Svet Evropske unije je tako 19. decembra 2003 sklenil povabiti organe oblasti Gvineje Bissau na posvetovanja, da bi natančno preučili položaj in načine za njegovo izboljšanje.
      Ta posvetovanja so potekala 19. januarja 2004 v Bruslju v pozitivnem vzdušju. Ob tej priložnosti je bilo obravnavanih več temeljnih vprašanj in ministrski predsednik prehodne vlade je lahko predstavil stališče in analizo položaja organov oblasti Gvineje Bissau. Evropska unija se je seznanila z zavezami, ki jih je sprejel ministrski predsednik:

                  —

                  potrditev prehodnega programa vlade Republike Gvineje Bissau in zlasti načrtov za izvedbo splošnih volitev,

                  —

                  sprejem ukrepov za konsolidacijo javnih financ,

                  —

                  potrditev napredka pri ponovni vzpostavitvi neodvisnosti sodstva in civilnega nadzora nad oboroženimi silami.

            Dogovorjeno je bilo tudi, da se bo v Gvineji Bissau odvijal trimesečni intenziven dialog o različnih odprtih vprašanjih in da se bo na koncu tega obdobja opravila ocena položaja.
      Ta reden in intenziven dialog je bil v Gvineji Bissau opravljen. Osredotočen je bil na več ukrepov, katerih namen je bila izpolnitev prevzetih zavez.
      Organi oblasti Gvineje Bissau so sprejeli številne pomembne ukrepe. Zlasti ugotavljamo, da:

                  —

                  so bile 28. in 30. marca 2004 izvedene pravične, svobodne in pregledne splošne volitve,

                  —

                  je bil z imenovanjem državnega tožilca in izvolitvijo predsednika vrhovnega sodišča narejen napredek pri ponovni vzpostavitvi neodvisnosti sodstva,

                  —

                  je bil sprejet program za gospodarsko normalizacijo,

                  —

                  se izvaja popis državnih uradnikov.

            Te pobude so brez dvoma znak politične in socialne stabilizacije države. Kljub temu ostajajo pereča vprašanja, posebno na področju konsolidacije javnih financ, zlasti kar zadeva javno računovodstvo, na področju pobiranja carinskih prihodkov ter plačevanja večine uradnikov v državni upravi.
      Evropska unija pripisuje posebno pozornost naslednjim ukrepom za konsolidacijo javnih financ:

                  —

                  nadaljevanju izvajanja programa za gospodarsko normalizacijo, ki ga je sprejela prehodna vlada,

                  —

                  nadaljevanju že začetega popisa državnih uradnikov,

                  —

                  sprejetju korektivnih ukrepov na področju javnih financ, vključno z revizijami sistema finančnega nadzora, javnih naročil in javnih prihodkov,

                  —

                  povračilu pomoči iz proračunskih sredstev Skupnosti po reviziji iz leta 2003 o porabi teh sredstev,

                  —

                  predložitvi sklepov poročila vladnih revizorjev za leto 2003 o javnih prihodkih,

                  —

                  nadaljevanju upravnih in sodnih postopkov proti vladnim uradnikom, ki so v obdobju pred spremembami zagrešili nepravilnosti ali goljufije.

            Po posvetovanjih je bilo z ustreznimi ukrepi v smislu člena 96(2)(c) Sporazuma o partnerstvu AKP-ES sklenjeno, da se odnosi normalizirajo in sodelovanje nadaljuje, pri čemer se spremlja napredek na področju javnih financ, ponovne vzpostavitve sodstva in civilnega nadzora nad oboroženimi silami ter nadaljevanje volilnega cikla z izvedbo predsedniških volitev. Pravočasno je treba ustvariti razmere, ki zagotavljajo preglednost in demokratičnost predsedniških volitev. Evropska komisija redno spremlja napredek, dosežen na omenjenih področjih.
      Evropska unija je pripravljena na tesen politični dialog z vašo demokratično izvoljeno vlado in je pripravljena pomagati pri utrjevanju demokracije v vaši državi.
      Sprejmite izraze najinega globokega spoštovanja.

            Za Komisijo

            Za Svet


title: 2013/374/EU: Sklep Sveta z dne 9. julija 2013 o imenovanju člana Računskega sodišča

text:
               12.7.2013

               SL

               Uradni list Evropske unije

               L 191/11

         SKLEP SVETA
   z dne 9. julija 2013
   o imenovanju člana Računskega sodišča
   (2013/374/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 286(2) Pogodbe,
   ob upoštevanju Pogodbe o pristopu Republike Hrvaške,
   ob upoštevanju mnenja Evropskega parlamenta (1),
   ob upoštevanju naslednjega:

               (1)

               V skladu z drugim pododstavkom člena 285 Pogodbe o delovanju Evropske unije Računsko sodišče sestavlja po en državljan vsake države članice.

               (2)

               Zaradi pristopa Republike Hrvaške k Evropski uniji bi bilo treba Računsko sodišče razširiti z imenovanjem dodatnega člana za mandat šestih let –

         SPREJEL NASLEDNJI SKLEP:
   Člen 1
   G. Neven MATES se imenuje za člana Računskega sodišča za obdobje šestih let od 15. julija 2013 do 14. julija 2019.
   Člen 2
   Ta sklep začne veljati na dan sprejetja.

      V Bruslju, 9. julija 2013

            Za Svet

            Predsednik

         R. ŠADŽIUS

      (1)  Mnenje z dne 12. junija 2013 (še ni objavljeno v Uradnem listu).


title: 2006/481/ES,Euratom: Sklep predstavnikov vlad držav članic z dne  22. junija 2006  o imenovanju sodnika Sodišča prve stopnje Evropskih skupnosti

text:
               12.7.2006

               SL

               Uradni list Evropske unije

               L 189/15

      SKLEP PREDSTAVNIKOV VLAD DRŽAV ČLANIC

   z dne 22. junija 2006
   o imenovanju sodnika Sodišča prve stopnje Evropskih skupnosti
   (2006/481/ES, Euratom)
   PREDSTAVNIKI VLAD DRŽAV ČLANIC EVROPSKE UNIJE SO –
   ob upoštevanju Pogodbe o ustanovitvi Evropske skupnosti, zlasti člena 224 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 140 Pogodbe,
   ob upoštevanju naslednjega:
   Na podlagi členov 5 in 7 ter v povezavi s členom 47 Protokola o Statutu Sodišča Evropskih skupnosti je zaradi odstopa ge. Pernille LINDH treba imenovati sodnika Sodišča prve stopnje Evropskih skupnosti za preostanek mandata, torej do 31. avgusta 2007 –
   SKLENILI:
   Člen 1
   G. Nils WAHL je imenovan za sodnika Sodišča prve stopnje Evropskih skupnosti od dne njegove zaprisege do 31. avgusta 2007.
   Člen 2
   Ta sklep se objavi v Uradnem listu Evropske unije.

      V Bruslju, 22. junija 2006

            Za Svet

            Predsednik

         G. WOSCHNAGG


title: 2013/338/EU: Sklep predstavnikov vlad držav članic z dne 26. junija 2013 o imenovanju sodnikov Sodišča

text:
               29.6.2013

               SL

               Uradni list Evropske unije

               L 179/94

         SKLEP PREDSTAVNIKOV VLAD DRŽAV ČLANIC
   z dne 26. junija 2013
   o imenovanju sodnikov Sodišča
   (2013/338/EU)
   PREDSTAVNIKI VLAD DRŽAV ČLANIC EVROPSKE UNIJE SO –
   ob upoštevanju Pogodbe o Evropski uniji in zlasti člena 19 Pogodbe,
   ob upoštevanju Pogodbe o delovanju Evropske unije ter zlasti členov 253 in 255 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 106a(1) Pogodbe,
   ob upoštevanju naslednjega:

               (1)

               V skladu s členoma 5 in 7 Protokola o Statutu Sodišča Evropske unije je treba po odstopu Una LÕHMUSA in Jeana-Jacquesa KASELA z učinkom od 6. oktobra 2013 za preostanek njunega mandata, tj. do 6. oktobra 2015, imenovati dva sodnika Sodišča.

               (2)

               Kot kandidata za prosti mesti sta bila predlagana Küllike JÜRIMÄE in François BILTGEN.

               (3)

               Odbor, ustanovljen na podlagi člena 255 Pogodbe o delovanju Evropske unije, je dal mnenje o ustreznosti Küllike JÜRIMÄE in Françoisa BILTGENA za opravljanje nalog sodnikov Sodišča –

         SPREJELI NASLEDNJI SKLEP:
   Člen 1
   Za sodnika Sodišča se za obdobje od 6. oktobra 2013 do 6. oktobra 2015 imenujeta:

               —

               Küllike JÜRIMÄE

               —

               François BILTGEN.

         Člen 2
   Ta sklep začne veljati dan po objavi v Uradnem listu Evropske unije.

      V Bruslju, 26. junija 2013

            Predsednik

         R. MONTGOMERY


               21.6.2016

               SL

               Uradni list Evropske unije

               C 224/36

         P8_TA(2014)0005
   Številčna sestava medparlamentarnih delegacij
   Sklep Evropskega parlamenta z dne 16. julija 2014 o številčni sestavi medparlamentarnih delegacij (2014/2704(RSO))
   (2016/C 224/10)

      Evropski parlament,

               —

               ob upoštevanju predloga sklepa konference predsednikov,

               —

               ob upoštevanju svojega sklepa z dne 12. marca 2014 o številu medparlamentarnih delegacij, delegacij v skupnih parlamentarnih odborih ter delegacij v odborih za parlamentarno sodelovanje in večstranskih parlamentarnih skupščinah (1),

               —

               ob upoštevanju člena 212 Poslovnika,

               1.

               sklene, da se določi številčna sestava spodaj navedenih medparlamentarnih delegacij, in sicer:

                           (a)

                              Evropa, Zahodni Balkan in Turčija

                           Delegacija v skupnem parlamentarnem odboru EU-Nekdanja jugoslovanska republika Makedonija: 13 članov
                           Delegacija v skupnem parlamentarnem odboru EU-Turčija: 25 članov
                           Delegacija za odnose s Švico in Norveško ter delegacija v skupnem parlamentarnem odboru EU-Islandija in v skupnem parlamentarnem odboru Evropskega gospodarskega prostora (EGP): 17 članov
                           Delegacija v stabilizacijsko-pridružitvenem parlamentarnem odboru EU-Srbija: 15 članov
                           Delegacija v stabilizacijsko-pridružitvenem parlamentarnem odboru EU-Albanija: 14 članov
                           Delegacija v stabilizacijsko-pridružitvenem parlamentarnem odboru EU-Črna gora: 14 članov
                           Delegacija za odnose z Bosno in Hercegovino ter Kosovom: 13 članov

                           (b)

                              Rusija in države vzhodnega partnerstva

                           Delegacija v odboru za parlamentarno sodelovanje EU-Rusija: 31 članov
                           Delegacija v odboru za parlamentarno sodelovanje EU-Ukrajina: 16 članov
                           Delegacija v odboru za parlamentarno sodelovanje EU-Moldavija: 14 članov
                           Delegacija za odnose z Belorusijo: 12 članov
                           Delegacija v odborih za parlamentarno sodelovanje EU-Armenija, EU-Azerbajdžan ter EU-Gruzija: 18 članov

                           (c)

                              Magreb, Mašrek, Izrael in Palestina

                           Delegacije za odnose z:

                                       —

                                       Izraelom: 18 članov

                                       —

                                       palestinskim zakonodajnim svetom: 18 članov

                                       —

                                       državami Magreba in Unijo arabskega Magreba: 18 članov

                                       —

                                       državami Mašreka: 18 članov

                           (d)

                              Arabski polotok, Irak in Iran

                           Delegacije za odnose z:

                                       —

                                       Arabskim polotokom: 15 članov

                                       —

                                       Irakom: 8 članov

                                       —

                                       Iranom: 12 članov

                           (e)

                              Amerike

                           Delegacije za odnose z:

                                       —

                                       Združenimi državami Amerike: 58 članov

                                       —

                                       Kanado: 16 članov

                                       —

                                       Federativno republiko Brazilijo: 14 članov

                                       —

                                       državami Srednje Amerike: 15 članov

                                       —

                                       državami Andske skupnosti: 12 članov

                                       —

                                       Mercosurjem: 19 članov

                                 Delegacija v skupnem parlamentarnem odboru EU-Mehika: 14 članov
                           Delegacija v skupnem parlamentarnem odboru EU-Čile: 15 članov
                           Delegacija v parlamentarnem odboru Cariforum-EU: 15 članov

                           (f)

                              Azija/Pacifik

                           Delegacije za odnose z:

                                       —

                                       Japonsko: 24 članov

                                       —

                                       Ljudsko republiko Kitajsko: 37 članov

                                       —

                                       Indijo: 24 članov

                                       —

                                       Afganistanom: 8 članov

                                       —

                                       državami južne Azije: 15 članov

                                       —

                                       državami jugovzhodne Azije in Združenjem držav jugovzhodne Azije (ASEAN): 26 članov

                                       —

                                       Korejskim polotokom: 12 članov

                                       —

                                       Avstralijo in Novo Zelandijo: 12 članov

                                 Delegacija v odborih za parlamentarno sodelovanje med EU in Kazahstanom, EU in Kirgizistanom, EU in Uzbekistanom ter EU in Tadžikistanom ter za odnose s Turkmenistanom in Mongolijo 19 članov

                           (g)

                              Afrika

                           Delegacije za odnose z:

                                       —

                                       Južno Afriko: 16 članov

                                       —

                                       vseafriškim parlamentom: 12 članov

                           (h)

                              Večstranske skupščine

                           Delegacija v Skupni parlamentarni skupščini AKP-EU: 78 članov
                           Delegacija v parlamentarni skupščini Unije za Sredozemlje: 49 članov
                           Delegacija v Evro-latinskoameriški parlamentarni skupščini: 75 članov
                           Delegacija v parlamentarni skupščini Euronest: 60 članov
                           Delegacija za odnose s parlamentarno skupščino NATA: 10 članov;

               2.

               naroči svojemu predsedniku, naj ta sklep posreduje v vednost Svetu in Komisiji.

      (1)  Sprejeta besedila P7_TA(2014)0217.


Zakonodajna resolucija Evropskega parlamenta z dne 10. julija 2007 o vključitvi novega člena 204a o popravkih v Poslovnik Parlamenta (2005/2041(REG))


title: 2014/454/EU: Sklep Sveta z dne 8. julija 2014 o stališču, ki se v imenu Evropske unije sprejme v Skupnem odboru EGP glede spremembe Priloge XX (Okolje) k Sporazumu EGP

text:
               12.7.2014

               SL

               Uradni list Evropske unije

               L 205/20

         SKLEP SVETA
   z dne 8. julija 2014
   o stališču, ki se v imenu Evropske unije sprejme v Skupnem odboru EGP glede spremembe Priloge XX (Okolje) k Sporazumu EGP

      (2014/454/EU)

   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 175(1) v povezavi s členom 218(9) Pogodbe,
   ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru (1) in zlasti člena 1(3) Uredbe,
   ob upoštevanju predloga Evropske komisije,
   ob upoštevanju naslednjega:

               (1)

               Sporazum o Evropskem gospodarskem prostoru (2) (v nadaljnjem besedilu: Sporazum EGP) je začel veljati 1. januarja 1994.

               (2)

               V skladu s členom 98 Sporazuma EGP se lahko Skupni odbor EGP med drugim odloči spremeniti Prilogo XX (Okolje) k Sporazumu EGP.

               (3)

               Direktivo 2009/128/ES Evropskega parlamenta in Sveta (3) je treba vključiti v Sporazum EGP.

               (4)

               Prilogo XX (Okolje) k Sporazumu EGP bi bilo zato treba ustrezno spremeniti.

               (5)

               Stališče Unije v Skupnem odboru EGP bi zato moralo temeljiti na priloženem osnutku sklepa –

         SPREJEL NASLEDNJI SKLEP:
   Člen 1
   Stališče, ki se v imenu Evropske unije sprejme v Skupnem odboru EGP glede spremembe Priloge XX (Okolje) k Sporazumu EGP, temelji na osnutku sklepa Skupnega odbora EGP, priloženega temu sklepu.
   Člen 2
   Ta sklep začne veljati na dan sprejetja.

      V Bruslju, 8. julija 2014

            Za Svet

            Predsednik

         P. C. PADOAN

      (1)  UL L 305, 30.11.1994, str. 6.

      (2)  UL L 1, 3.1.1994, str. 3.

      (3)  Direktiva 2009/128/ES Evropskega parlamenta in Sveta z dne 21. oktobra 2009 o določitvi okvira za ukrepe Skupnosti za doseganje trajnostne rabe pesticidov (UL L 309, 24.11.2009, str. 71).

      OSNUTEK
      SKLEP SKUPNEGA ODBORA EGP št. …/2014
      z dne
      o spremembi Priloge XX (Okolje) k Sporazumu EGP
      SKUPNI ODBOR EGP JE –
      ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP) in zlasti člena 98 Sporazuma EGP,
      ob upoštevanju naslednjega:

                  (1)

                  Direktivo 2009/128/ES Evropskega parlamenta in Sveta z dne 21. oktobra 2009 o določitvi okvira za ukrepe Skupnosti za doseganje trajnostne rabe pesticidov (1), kakor jo spreminja UL L 161, 29.6.2010, str. 11, je treba vključiti v Sporazum EGP.

                  (2)

                  Prilogo XX k Sporazumu EGP bi bilo zato treba ustrezno spremeniti –

            SPREJEL NASLEDNJI SKLEP:
      Člen 1
      Za točko 1k (Direktiva 2003/35/ES Evropskega parlamenta in Sveta) Priloge XX k Sporazumu EGP se vstavi naslednje:

                  „1l.

                     32009 L 0128: Direktiva 2009/128/ES Evropskega parlamenta in Sveta z dne 21. oktobra 2009 o določitvi okvira za ukrepe Skupnosti za doseganje trajnostne rabe pesticidov (UL L 309, 24.11.2009, str. 71), kakor jo spreminja UL L 161, 29.6.2010, str. 11.
                  V tem sporazumu veljajo določbe Direktive v skladu z naslednjo prilagoditvijo:
                  V zvezi z Norveško se besedilo ‚26. novembra 2012‘ v členu 4(2) nadomesti z besedilom ‚1. januarja 2016‘.“

            Člen 2
      Besedilo Direktive 2009/128/ES, kakor je bilo popravljeno z UL L 161, 29.6.2010, str. 11, v islandskem in norveškem jeziku, ki se objavi v Dopolnilu EGP k Uradnemu listu Evropske unije, je verodostojno.
      Člen 3
      Ta sklep začne veljati […], pod pogojem, da so bila predložena vsa uradna obvestila v skladu s členom 103(1) Sporazuma EGP (2), ali na dan začetka veljavnosti Sklepa Skupnega odbora EGP št. …/… z dne … (3) [o vključitvi Uredbe (ES) št. 1107/2009], karkoli nastopi pozneje.
      Člen 4
      Ta sklep se objavi v sklopu EGP Uradnega lista Evropske unije in Dopolnilu EGP k Uradnemu listu Evropske unije.

         V Bruslju,

               Za Skupni odbor EGP

               Predsednik

               Sekretarja

               Skupnega odbora EGP

         (1)  UL L 309, 24.11.2009, str. 71.

         (2)  [Navedena ni nobena ustavna zahteva.] [Navedene so ustavne zahteve.]

         (3)  UL L ….


title: Sklep Sveta 2012/39/SZVP z dne 25. januarja 2012 o imenovanju posebnega predstavnika Evropske unije na Kosovu

text:
               26.1.2012

               SL

               Uradni list Evropske unije

               L 23/5

         SKLEP SVETA 2012/39/SZVP
   z dne 25. januarja 2012
   o imenovanju posebnega predstavnika Evropske unije na Kosovu (1)

   SVET EVROPSKE UNIJE JE –
   ob upoštevanju Pogodbe o Evropski uniji in zlasti členov 28, 31(2) in 33 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 5. decembra 2011 ponovno poudaril svojo odločno zavezanost evropski perspektivi Zahodnega Balkana, saj je ta še vedno bistvenega pomena za stabilnost, spravo in prihodnost tega območja. Prav tako je ponovno potrdil politiko Unije do Kosova, na katero je opozoril že v svojih prejšnjih sklepih.

               (2)

               Svet je 5. maja 2011 sprejel Sklep 2011/270/SZVP (2), s katerim je za posebnega predstavnika Evropske unije (PPEU) na Kosovu imenoval g. Fernanda GENTILINIJA, ki se mu mandat izteče 31. januarja 2012.

               (3)

               Za PPEU na Kosovu od 1. februarja 2012 do 30. junija 2013 bi bilo treba imenovati g. Samuela ŽBOGARJA.

               (4)

               Stabilizacijsko-pridružitveni proces predstavlja strateški okvir za politiko Unije do regije Zahodnega Balkana, instrumenti te politike pa se uporabljajo za Kosovo, vključno z evropskim partnerstvom, političnim in tehničnim dialogom v okviru dialoga o stabilizacijsko-pridružitvenem procesu ter z njimi povezanimi programi pomoči Unije.

               (5)

               Mandat PPEU se bo izvajal usklajeno s Komisijo, da se zagotovi skladnost z drugimi zadevnimi dejavnostmi, ki so v pristojnosti Unije.

               (6)

               Svet namerava določiti, da se pooblastila in pristojnosti PPEU ter pooblastila in pristojnosti vodje urada delegacije Evropske unije v Prištini dodelijo eni osebi.

               (7)

               PPEU bo mandat opravljal v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe –

         SPREJEL NASLEDNJI SKLEP:
   Člen 1
   Posebni predstavnik Evropske unije
   G. Samuel ŽBOGAR se imenuje za posebnega predstavnika Evropske unije (PPEU) na Kosovu od 1. februarja 2012 do 30. junija 2013. Mandat PPEU lahko predčasno preneha, če tako odloči Svet na predlog visokega predstavnika Unije za zunanje zadeve in varnostno politiko (VP).
   Člen 2
   Politični cilji
   Mandat PPEU temelji na političnih ciljih Unije na Kosovu. Med te politične cilje spadajo prevzemanje vodilne vloge pri oblikovanju stabilnega, trdnega, mirnega, demokratičnega in večetničnega Kosova; krepitev stabilnosti v regiji ter prispevanje k regionalnemu sodelovanju in dobrim sosedskim odnosom na Zahodnem Balkanu; spodbujanje zavezanosti Kosova pravni državi in varovanju manjšin ter kulturne in verske dediščine; podpora nadaljnjemu približevanju Kosova Uniji v skladu z evropsko perspektivo regije in ustreznimi sklepi Sveta.
   Člen 3
   Mandat
   Da bi dosegel politične cilje, ima PPEU naslednji mandat:

               (a)

               zagotavljati svetovanje in podporo Unije v političnem procesu;

               (b)

               spodbujati splošno politično usklajevanje Unije na Kosovu;

               (c)

               okrepiti prisotnost Unije na Kosovu ter zagotoviti njeno doslednost in uspešnost;

               (d)

               vodji misije Evropske unije za krepitev pravne države na Kosovu (EULEX KOSOVO) dajati lokalne politične smernice, vključno s političnimi vidiki vprašanj, povezanih z izvršilnimi pristojnostmi;

               (e)

               zagotavljati skladnost in doslednost ukrepov Unije na Kosovu;

               (f)

               podpirati napredek Kosova v smeri Unije v skladu z evropsko perspektivo regije, in sicer s ciljno usmerjenim javnim obveščanjem in dejavnostmi Unije za ozaveščanje, oblikovanimi za zagotovitev boljšega razumevanja in podpore javnosti Kosova glede zadev, povezanih z Unijo;

               (g)

               spremljati, podpirati in pospeševati napredek pri političnih, gospodarskih in evropskih prednostnih nalogah v skladu z ustreznimi institucionalnimi pristojnostmi in odgovornostmi;

               (h)

               prispevati k razvoju in utrjevanju spoštovanja človekovih pravic in temeljnih svoboščin na Kosovu, vključno v zvezi z ženskami in otroki, v skladu s politiko Unije na področju človekovih pravic in smernicami Unije o človekovih pravicah;

               (i)

               pomagati pri izvajanju dialoga med Beogradom in Prištino, pri katerem posreduje Unija.

         Člen 4
   Izvajanje mandata
   1.   PPEU je odgovoren za izvajanje mandata, pri tem pa je podrejen VP.
   2.   Politični in varnostni odbor (PVO) je v prednostni povezavi s PPEU in je glavna točka PPEU za stike s Svetom. PPEU v okviru mandata od PVO prejema strateško vodenje in politične usmeritve brez poseganja v pristojnosti VP.
   3.   PPEU tesno sodeluje z Evropsko službo za zunanje delovanje (ESZD).
   Člen 5
   Financiranje
   1.   Referenčni finančni znesek za kritje odhodkov, povezanih z mandatom PPEU, za obdobje od 1. februarja 2012 do 30. junija 2013 znaša 2 410 000EUR.
   2.   Odhodki se upravljajo v skladu s postopki in pravili, ki se uporabljajo za splošni proračun Unije. Državljani držav regije Zahodnega Balkana se lahko prijavijo na javne razpise.
   3.   Upravljanje odhodkov se uredi s pogodbo med PPEU in Komisijo. PPEU je za vse odhodke odgovoren Komisiji.
   Člen 6
   Ustanovitev in sestava ekipe
   1.   Pri izvajanju mandata PPEU in prispevanju k doslednosti, prepoznavnosti in uspešnosti celotne dejavnosti Unije na Kosovu PPEU pomaga dodeljeno osebje. PPEU je v okviru svojega mandata in ustreznih razpoložljivih finančnih sredstev odgovoren za sestavo svoje ekipe. Ta ekipa vključuje strokovnjake za določena politična vprašanja, kot to zahteva mandat. PPEU nemudoma obvesti Svet in Komisijo o sestavi svoje ekipe.
   2.   Države članice, institucije Unije in ESZD lahko predlagajo začasno dodelitev osebja za sodelovanje s PPEU. Plače takega začasno dodeljenega osebja krije zadevna država članica, institucija Unije oziroma ESZD. PPEU se lahko dodelijo tudi strokovnjaki, ki so jih države članice začasno dodelile institucijam Unije ali ESZD. Mednarodno pogodbeno osebje ima državljanstvo ene od držav članic.
   3.   Vso začasno dodeljeno osebje ostane pod upravno pristojnostjo države članice, institucije Unije ali ESZD, ki ga je začasno dodelila, ter opravlja svoje obveznosti in deluje v interesu mandata PPEU.
   Člen 7
   Privilegiji in imunitete PPEU in njegovega osebja
   Po potrebi se s pogodbenico gostiteljico/pogodbenicami gostiteljicami dogovorijo privilegiji, imunitete in dodatna jamstva, potrebni za izpolnitev in tekoče izvajanje misije PPEU ter članov njegovega osebja. Države članice in Komisija v ta namen zagotovijo vso potrebno podporo.
   Člen 8
   Varovanje tajnih podatkov EU
   1.   PPEU in člani njegove ekipe spoštujejo varnostna načela in minimalne standarde varovanja tajnosti, opredeljene v Sklepu Sveta 2011/292/EU z dne 31. marca 2011 o varnostnih predpisih za varovanje tajnih podatkov EU (3).
   2.   VP je pooblaščen, da v skladu z varnostnimi predpisi za varovanje tajnih podatkov EU posreduje NATO/KFOR tajne podatke EU in dokumente do stopnje tajnosti „CONFIDENTIEL UE/EU CONFIDENTIAL “, ki so nastali za namene ukrepa.
   3.   VP je pooblaščen, da glede na operativne potrebe PPEU in z varnostnimi predpisi za varovanje tajnih podatkov EU posreduje Združenim narodom (ZN) in Organizaciji za varnost in sodelovanje v Evropi (OVSE) tajne podatke EU in dokumente do stopnje tajnosti „RESTREINT UE/EU RESTRICTED “, ki so nastali za namene ukrepa. V ta namen se pripravijo lokalni dogovori.
   4.   VP je pooblaščen, da tretjim stranem, povezanim s tem sklepom, posreduje dokumente EU, ki niso tajne narave, v zvezi s posvetovanji v Svetu glede ukrepov, za katere velja obveznost varovanja poslovne skrivnosti v skladu s členom 6(1) Poslovnika Sveta (4).
   Člen 9
   Dostop do informacij in logistična podpora
   1.   Države članice, Komisija in generalni sekretariat Sveta PPEU zagotovijo dostop do vseh ustreznih informacij.
   2.   Delegacija Unije in/ali države članice, kakor je ustrezno, zagotavljajo logistično podporo regiji.
   Člen 10
   Varnost
   V skladu s politiko Unije o varnosti osebja, ki je v okviru operativnih zmogljivosti iz naslova V Pogodbe napoteno izven Unije, PPEU v skladu s svojim mandatom in z varnostnimi razmerami na geografskem območju, za katerega je zadolžen, sprejme vse razumno izvedljive ukrepe za varnost vsega osebja pod njegovo neposredno pristojnostjo, zlasti z:

               (a)

               vzpostavitvijo posebnega varnostnega načrta misije na podlagi smernic ESZD, ki vključujejo posebne ukrepe za fizično varnost, organizacijsko varnost in varnost postopkov v zvezi z misijo, upravljanje varnih premikov osebja na območje misije in znotraj njega, obvladovanje dogodkov, ki ogrožajo varnost, ter ki vključuje načrt misije za ravnanje v nepredvidenih razmerah in evakuacijo;

               (b)

               zagotavljanjem, da je vse osebje, napoteno izven Unije, zavarovano za visoko stopnjo tveganja glede na pogoje na območju misije;

               (c)

               zagotavljanjem, da so vsi člani njegove ekipe, ki so napoteni izven Unije, vključno z lokalnim pogodbenim osebjem, pred prihodom na območje misije ali ob prihodu opravili ustrezno varnostno usposabljanje glede na stopnjo ogroženosti, ki jo je ESZD določila za območje misije;

               (d)

               zagotavljanjem, da se izvajajo vsa sprejeta priporočila, pripravljena na podlagi rednih ocen varnosti, in pripravo pisnih poročil o njihovem izvajanju ter o drugih varnostnih vidikih v okviru vmesnih poročil in poročil o izvedbi mandata za Svet, VP in Komisijo.

         Člen 11
   Poročanje
   PPEU redno pripravlja ustna in pisna poročila za VP in PVO. PPEU po potrebi poroča tudi delovnim skupinam Sveta. Redna pisna poročila se razpošiljajo prek omrežja COREU. PPEU na priporočilo VP ali PVO pripravi poročila za Svet za zunanje zadeve.
   Člen 12
   Usklajevanje
   1.   PPEU spodbuja splošno politično usklajenost Unije. Pomaga zagotoviti, da se vsi instrumenti Unije na terenu uporabljajo dosledno za doseganje političnih ciljev Unije. Dejavnosti PPEU se ustrezno usklajujejo z dejavnostmi Komisije in z dejavnostmi drugih PPEU, ki delujejo v regiji. PPEU organizira redne informativne sestanke za misije držav članic in delegacije Unije.
   2.   PPEU na terenu vzdržuje tesen stik z vodji delegacij Unije v regiji in z vodji misij držav članic. Ti PPEU pri izvajanju mandata pomagajo po svojih najboljših močeh. PPEU vodji EULEX KOSOVO daje lokalne politične smernice, vključno s političnimi vidiki vprašanj, povezanih z izvršilnimi pristojnostmi. PPEU in civilni poveljnik operacije se bosta po potrebi medsebojno posvetovala.
   3.   PPEU je prav tako v stiku z ustreznimi lokalnimi organi ter drugimi mednarodnimi in regionalnimi akterji na terenu.
   4.   PPEU skupaj z drugimi akterji Unije na terenu zagotovi razširjanje in izmenjavo informacij med akterji Unije na območju operacije, da bi tako dosegli visoko stopnjo skupnega razumevanja položaja in presoje razmer.
   Člen 13
   Pregled
   Izvajanje tega sklepa in njegova skladnost z drugimi prispevki Unije za regijo se redno preverjata. PPEU do konca novembra 2012 Svetu, VP in Komisiji predloži poročilo o napredku, ob izteku mandata PPEU pa izčrpno poročilo o izvedbi mandata.
   Člen 14
   Začetek veljavnosti
   Ta sklep začne veljati na dan sprejetja.
   Uporablja se od 1. februarja 2012.

      V Bruslju, 25. januarja 2012

            Za Svet

            Predsednik

         N. WAMMEN

      (1)  Na podlagi Resolucije Varnostnega sveta Združenih narodov 1244 (1999).

      (2)  UL L 119, 7.5.2011, str. 12.

      (3)  UL L 141, 27.5.2011, str. 17.

      (4)  Sklep 2009/937/EU z dne 1. decembra 2009 o sprejetju Poslovnika Sveta (UL L 325, 11.12.2009, str. 35).


title: Sklep Komisije z dne 9. decembra 1997 o spremembi Sklepa 83/247/EGS o ustanovitvi Odbora za politiko Skupnosti glede gozdarstva in dejavnosti, ki na njem slonijo

text:
Pomembno pravno obvestilo

|

31997D0837

Uradni list L 346 , 17/12/1997 str. 0095 - 0096

		Sklep Komisijez dne 9. decembra 1997o spremembi Sklepa 83/247/EGS o ustanovitvi Odbora za politiko Skupnosti glede gozdarstva in dejavnosti, ki na njem slonijo(97/837/ES)KOMISIJA EVROPSKIH SKUPNOSTI JEob upoštevanju Pogodbe o ustanovitvi Evropske skupnosti,ker je z vidika gospodarskega razvoja gozdarstva in dejavnosti, ki na njem slonijo, v Skupnosti in potrebe po zastopanju njihovih različnih panog v odboru primerno spremeniti Sklep Komisije 83/247/EGS [1],SKLENILA:Edini ČlenSklep 83/247/EGS se spremeni:1. Členi 1, 2 in 3 se nadomestijo z:"Člen 1S tem se pod pokroviteljstvom Komisije ustanovi svetovalni Odbor za politiko Skupnosti glede gozdarstva in panog, ki na njem slonijo, v nadaljnjem besedilu "odbor";. Odbor sestavljajo predstavniki evropskih organizacij iz dejavnosti, ki temeljijo na gozdovih.Člen 2Odbor na zahtevo Komisije ali na lastno pobudo svetuje Komisiji o gospodarskih vidikih politike Skupnosti glede dejavnosti, ki temeljijo na gozdovih, in gozdarstva in tudi o tržnih in drugih ekonomskih vprašanjih, ki vplivajo na gozdne proizvode v Skupnosti ali na povpraševanje po njih.Člen 3Odbor sestavlja 23 članov:- pet članov, ki zastopajo gozdarski sektor,- šest članov, ki zastopajo panogo tehnične obdelave lesa,- šest članov, ki zastopajo celulozno industrijo in panogo izdelovanja in predelovanja papirja in kartona,- šest članov, ki zastopajo tiskarstvo in založništvo.";2. Člena 5 in 6 se nadomestita z:"Člen 5Mandat članov odbora traja dve leti in se lahko podaljša z odobritvijo Komisije. Po preteku dveletnega obdobja člani odbora ostanejo v odboru, dokler jih ne nadomestijo ali se jim ne podaljša mandat.Mandat člana preneha pred potekom dveletnega obdobja v primeru njegovega odstopa ali smrti.Za preostanek njegovega mandata ga nadomesti druga oseba v skladu z določbami člena 4.Člani za svoje storitve niso plačani.Člen 6Komisija objavi seznam članov odbora v vednost v Uradnem listu Evropskih skupnosti.";3. Člen 10 se nadomesti z:"Člen 101. Odbor in delovne skupine sklicuje predsednik. Odbor se sestaja na sedežu Komisije.2. Predstavniki zadevnih oddelkov Komisije sodelujejo na sestankih odbora in delovnih skupin."V Bruslju, 9. decembra 1997Za KomisijoMartin BangemannČlan Komisije[1] UL L 137, 26.5.1983, str. 31.--------------------------------------------------PRILOGAODBOR ZA POLITIKO SKUPNOSTI GLEDE GOZDARSTVA in dejavnosti, ki na njem slonijo1. | Gozdarski sektor | 5 članov || Státní lesy | 1 || CEPF ― Confédération européenne des producteurs forestiers | 1 || USSE ― Union de Silvicultores del Sur de Europa | 1 || UEF ― Union of European Foresters | 1 || FECOF ― Fédération européenne des communes forestières | 1 |2. | Panoga tehnične obdelave lesa | 6 članov || CEI-Bois ― Confédération européenne des industries du bois | 1 || OES ― Organisation européenne des scieries | 1 || FESYP ― Fédération européenne des syndicats de fabricants de panneaux de particules | 1 || FEROPA ― Fédération européenne des fabricants de panneux de fibres | 1 || FEIC ― Fédération européenne des industries du contreplaqué | 1 || Euro MDF ― European Association of Medium Density Fibreboard | 1 |3. | Celulozna industrija, panoga izdelovanja in predelave papirja in kartona | 6 članov || CEPI ― Confederation of European Paper Industries | 1 || EPIS ― European Pulp Industry Sector | 1 || CEPI ― Cartonboard/Procarton | 1 || ETS ― European Tissue Symposium | 1 || EDANA ― European Disposables and Non-wovens Association | 1 || CITPA ― Confédération internationale des transformateurs de papier et carton en Europe | 1 |4. | Tiskarstvo in založništvo | 6 članov || INTERGRAF ― Confédération internationale de l’industrie graphique et des industries annexes | 1 || FAEP ― Fédération des associations d’éditeurs de périodiques de la CEE | 1 || ENPA ― European Newspaper Publishers Association | 1 || EADP ― European Association of Directory Publishers | 1 || EPC ― European Publishers Council | 1 || FEP ― Federation of European Publishers | 1 || Skupaj | 23 |--------------------------------------------------


title: Sklep Sveta (SZVP) 2015/259 z dne 17. februarja 2015 o podpori dejavnostim Organizacije za prepoved kemičnega orožja (OPCW) v okviru izvajanja Strategije EU proti širjenju orožja za množično uničevanje

text:
               18.2.2015

               SL

               Uradni list Evropske unije

               L 43/14

         SKLEP SVETA (SZVP) 2015/259
   z dne 17. februarja 2015
   o podpori dejavnostim Organizacije za prepoved kemičnega orožja (OPCW) v okviru izvajanja Strategije EU proti širjenju orožja za množično uničevanje
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 28 Pogodbe,
   ob upoštevanju naslednjega:

               (1)

               Evropski svet je 12. decembra 2003 sprejel Strategijo EU proti širjenju orožja za množično uničevanje (v nadaljnjem besedilu: Strategija EU), ki v poglavju III vsebuje seznam ukrepov za preprečevanje takega širjenja.

               (2)

               V strategiji EU je poudarjeno, da imata Konvencija o prepovedi razvoja, proizvodnje, kopičenja zalog in uporabe kemičnega orožja ter o njegovem uničenju (v nadaljnjem besedilu: CWC) in OPCW ključno vlogo pri ustvarjanju sveta brez kemičnega orožja. V okviru Strategije EU se je Unija zavezala, da si bo prizadevala za vsesplošen pristop k ključnim pogodbam in sporazumom o razoroževanju in neširjenju orožja, vključno s CWC. Cilji Strategije EU dopolnjujejo cilje, za katere si prizadeva OPCW v okviru svojih pristojnosti za izvajanje CWC.

               (3)

               Svet je 22. novembra 2004 sprejel Skupni ukrep 2004/797/SZVP (1) o podpori dejavnostim OPCW, po izteku veljavnosti pa mu je sledil Skupni ukrep 2005/913/SZVP (2), ki mu je nato sledil Skupni ukrep 2007/185/SZVP (3). Skupnemu ukrepu 2007/185/SZVP sta sledila Sklep 2009/569/SZVP (4) in Sklep 2012/166/SZVP (5), ki preneha veljati 31. januarja 2015.

               (4)

               V okviru dejavnega izvajanja poglavja III Strategije EU je treba nadaljevati tako intenzivno in ciljno usmerjeno pomoč Unije za OPCW. Treba je dodatno spodbujati celovito izvajanje CWC ter izboljšati pripravljenost držav pogodbenic CWC (v nadaljnjem besedilu: države pogodbenice) za preprečevanje napadov, ki vključujejo uporabo strupenih kemikalij, in odzivanje nanje, pa tudi izboljšati mednarodno sodelovanje na področju kemijskih dejavnosti in sposobnosti OPCW za prilagajanje razvoju na področju znanosti in tehnologije. Še naprej bi bilo treba izvajati ukrepe, povezane z vsesplošno uporabo CWC, ter jih prilagoditi in usmeriti na vse manjšo skupino držav, ki niso pogodbenice CWC.

               (5)

               V Haagu, na Nizozemskem, je od 8. do 19. aprila 2013 potekalo tretje izredno zasedanje Konference držav pogodbenic, namenjeno pregledu izvajanja CWC. Unija je podprla končno poročilo Konference, v katerem so obravnavani vsi vidiki CWC in zbrana pomembna priporočila za njeno izvajanje. V teh priporočilih so tudi navedeni prednostni cilji Unije iz uvodne izjave 4 in v Strategiji EU. Ključna je podpora izvajanju teh priporočil, da bi bila CWC relevantna tudi v prihodnje in bi preprečili ponoven pojav kemičnega orožja.

               (6)

               Unija je zagotovila politično, finančno in materialno podporo za skupne operacije ZN in OPCW v Siriji, katerih naloga je bila popolno uničenje sirijskega kemičnega orožja in snovi. Unija je odločena upoštevati izkušnje, pridobljene v Siriji –

         SPREJEL NASLEDNJI SKLEP:
   Člen 1
   1.   Za takojšnjo in praktično uporabo nekaterih elementov Strategije EU Unija podpira dejavnosti OPCW z naslednjimi cilji:

               —

               krepitev zmogljivosti držav pogodbenic za izpolnjevanje obveznosti v okviru CWC,

               —

               izboljšanje pripravljenosti držav pogodbenic za preprečevanje napadov, ki vključujejo strupene kemikalije, in odzivanje nanje,

               —

               intenzivnejše mednarodno sodelovanje na področju kemijskih dejavnosti,

               —

               podpora zmožnostim OPCW za prilagajanje napredku na področju znanosti in tehnologije,

               —

               promocija vsesplošne uporabe s spodbujanjem držav, ki niso pogodbenice CWC, da se ji pridružijo.

         2.   V tem okviru so projekti OPCW, ki jih podpira Unija in ki so usklajeni z ukrepi iz Strategije EU, naslednji:

      Projekt I: Nacionalno izvajanje, preverjanje in vsesplošna uporaba

   Dejavnosti:

               —

               regionalni tečaj usposabljanja za carinske organe držav pogodbenic o tehničnih vidikih režima prenosov iz CWC,

               —

               posodobitev orodij za e-učenje za nacionalne organe/zadevne deležnike,

               —

               podpora pri pripravi načrtov dejavnosti ozaveščanja za boljše razumevanje nacionalnega izvajanja CWC,

               —

               ocena zmogljivosti za nacionalno izvajanje za nacionalne organe,

               —

               program mentorstva,

               —

               pravna delavnica za karibske in srednjeameriške države pogodbenice,

               —

               krepitev zmogljivosti za usposabljanje inšpektorjev in strokovnjakov tehničnega sekretariata OPCW,

               —

               posodobitev sistemov upravljanja informacij za oddelek OPCW za preverjanje,

               —

               obiski predstavnikov izvršnega sveta in opazovalcev iz držav pogodbenic z državami v razvoju v objektih za uničenje kemičnega orožja,

               —

               uporaba izkušenj, pridobljenih pri misiji v Siriji.

      Projekt II: Mednarodno sodelovanje

   Dejavnosti:

               —

               tečaj za razvoj analitičnih sposobnosti,

               —

               vzpostavljanje stika z industrijo,

               —

               delavnice za varno ravnanje s kemikalijami.

      Projekt III: Znanost in tehnologija

   Dejavnosti:

               —

               informatika v kemiji za lajšanje mednarodnega sodelovanja,

               —

               ocena razvoja v znanosti in tehnologiji,

               —

               večnamenska uporaba kemije: razumevanje varnostnih vidikov tehnološkega razvoja,

               —

               podpora začasnim delovnim skupinam znanstvenega svetovalnega odbora OPCW,

               —

               oblikovanje standardiziranih analitičnih metod za analizo bioloških strupov.

      Projekt IV: Pripravljenost držav pogodbenic za preprečevanje napadov s kemikalijami in odzivanje nanje

   Dejavnosti:

               —

               regionalno usposabljanje s področja pomoči in zaščite – srednja Azija,

               —

               regionalna vaja za usklajeno dostavo pomoči,

               —

               regionalne delavnice s področja pomoči in zaščite,

               —

               simulacijske vaje.

      Projekt V: Vsesplošna uporaba in ozaveščanje

               —

               prevod in razširjanje orodij in gradiva za izobraževanje in ozaveščanje,

               —

               priprava razstave OPCW,

               —

               ozaveščanje mladih,

               —

               spodbujanje vsesplošne uporabe s strani držav, ki niso države pogodbenice CWC, da se ji pridružijo,

               —

               podpora nevladnim organizacijam pri sodelovanju v dejavnostih OPCW,

               —

               podpora pri pripravi in promociji serije dokumentarnih filmov „Fires“.

      Projekt VI: Program za Afriko

               —

               regionalni forum udeleženih nacionalnih organov,

               —

               regionalni tečaj usposabljanja za carinske organe držav pogodbenic v zvezi s tehničnimi vidiki režima prenosov iz CWC,

               —

               zagotavljanje akademskega/informativnega gradiva o CWC,

               —

               sinergije in partnerstvo za učinkovito izvajanje,

               —

               tečaji za razvoj analitičnih sposobnosti,

               —

               vzpostavljanje stika z industrijo

               —

               varno ravnanje s kemikalijami.

         Natančen opis zgoraj navedenih dejavnosti OPCW, ki jih podpira Unija, je v Prilogi.
   Člen 2
   1.   Za izvajanje tega sklepa je odgovoren visoki predstavnik Unije za zunanje zadeve in varnostno politiko (v nadaljnjem besedilu: VP).
   2.   Za tehnično izvajanje projektov iz člena 1(2) je pristojen tehnični sekretariat OPCW (v nadaljnjem besedilu: tehnični sekretariat). To nalogo opravlja pod odgovornostjo in nadzorom VP. V ta namen VP sklene potrebne dogovore s tehničnim sekretariatom.
   Člen 3
   1.   Referenčni finančni znesek za izvajanje projektov iz člena 1(2) je 2 528 069 EUR.
   2.   Odhodki, ki se financirajo iz zneska iz odstavka 1, se upravljajo v skladu s postopki in pravili, ki se uporabljajo za splošni proračun Evropske unije.
   3.   Komisija nadzira pravilno upravljanje odhodkov iz odstavka 1. V ta namen s tehničnim sekretariatom sklene sporazum o financiranju. V tem sporazumu je določeno, da tehnični sekretariat zagotovi razpoznavnost prispevka Unije, ki ustreza njegovemu obsegu, in določi ukrepe za lažje uresničevanje sinergij in izogibanje podvajanju dejavnosti.
   4.   Komisija si prizadeva skleniti sporazum o financiranju iz odstavka 3 čim prej po 17. februarju 2015. Če ima Komisija v tem postopku kakršne koli težave, o tem obvesti Svet; prav tako ga obvesti o datumu sklenitve tega sporazuma.
   Člen 4
   VP o izvajanju tega sklepa poroča Svetu na podlagi rednih poročil, ki jih pripravi tehnični sekretariat. Poročila VP so podlaga za ocenjevanje, ki ga izvede Svet. Komisija zagotovi podatke o finančnih vidikih projektov iz člena 1(2).
   Člen 5
   1.   Ta sklep začne veljati na dan sprejetja.
   2.   Ta sklep preneha veljati 36 mesecev po datumu sklenitve sporazuma o financiranju iz člena 3(3). Vendar pa preneha veljati šest mesecev po začetku veljavnosti, če v tem času ni bil sklenjen navedeni sporazum o financiranju.

      V Bruslju, 17. februarja 2015

            Za Svet

            Predsednik

         J. REIRS

      (1)  Skupni ukrep Sveta 2004/797/SZVP z dne 22. novembra 2004 o podpori dejavnostim OPCW v okviru izvajanja Strategije EU proti širjenju orožja za množično uničevanje (UL L 349, 25.11.2004, str. 63).

      (2)  Skupni ukrep Sveta 2005/913/SZVP z dne 12. decembra 2005 o podpori dejavnostim OPCW v okviru izvajanja Strategije EU proti širjenju orožja za množično uničevanje (UL L 331, 17.12.2005, str. 34).

      (3)  Skupni ukrep Sveta 2007/185/SZVP z dne 19. marca 2007 o podpori dejavnostim OPCW v okviru izvajanja Strategije EU proti širjenju orožja za množično uničevanje (UL L 85, 27.3.2007, str. 10).

      (4)  Sklep Sveta 2009/569/SZVP z dne 27. julija 2009 o podpori dejavnostim OPCW v okviru izvajanja Strategije EU proti širjenju orožja za množično uničevanje (UL L 197, 29.7.2009, str. 96).

      (5)  Sklep Sveta 2012/166/SZVP z dne 23. marca 2012 o podpori dejavnostim Organizacije za prepoved kemičnega orožja (OPCW) v okviru izvajanja Strategije EU proti širjenju orožja za množično uničevanje (UL L 87, 24.3.2012, str. 49).

      PRILOGA

         Podpora Unije dejavnostim OPCW v okviru izvajanja Strategije EU proti širjenju orožja za množično uničevanje

         Projekt I: Nacionalno izvajanje in preverjanje

         Cilji:

                  —

                  okrepiti zmogljivost držav pogodbenic za izpolnjevanje njihovih obveznosti iz CWC,

                  —

                  podpreti dejavnosti za preprečevanje širjenja kemičnega orožja z uporabo ukrepov preverjanja in izvedbenih ukrepov iz CWC,

                  —

                  zagotoviti napredek pri odpravljanju zalog kemičnega orožja in obratov za izdelovanje kemičnega orožja, za katere veljajo ukrepi preverjanja iz CWC.

         Namen:

      Namen 1 (nacionalno izvajanje):

                  —

                  okrepljena zmogljivost držav pogodbenic za učinkovito nacionalno izvajanje,

                  —

                  večje število držav pogodbenic, ki so zmožne učinkovitega nacionalnega izvajanja, tako na kvantitativni kot kvalitativni ravni,

                  —

                  okrepljena razumevanje in ozaveščenost nacionalnih organov glede vprašanj, povezanih s CWC, za dobro sodelovanje in podporo,

                  —

                  večje število držav pogodbenic, ki so zmožne obravnavati in pripraviti osnutek zakonodaje za kasnejšo odobritev,

                  —

                  učinkovito delovanje carinskih organov, ki nadzirajo in spremljajo trgovino s kemikalijami.

            Namen 2 (preverjanje):

                  —

                  večja učinkovitost in celovite storitve v zvezi s tečaji usposabljanja za inšpektorje in strokovnjake OPCW,

                  —

                  izboljšanje poslovnih procesov in kakovosti informacij v okviru sistema upravljanja informacij, ki ga uporablja oddelek OPCW za preverjanje, ter zmožnost uporabe sodobnih načinov za analizo informacij,

                  —

                  države pogodbenice so zmožne spremljati napredek prizadevanj za popolno uničenje zalog kemičnega orožja ter že v zgodnji fazi prepoznati in reševati ovire, ki se pri tem pojavijo, ter bolj zaupajo državam s kemičnim orožjem, da izvajajo oprijemljive in konkretne ukrepe za njegovo popolno uničenje,

                  —

                  boljša prilagodljivost OPCW v razmerah, podobnih misiji v Siriji, v prihodnje, izpopolnitev režima in dejavnosti preverjanja, boljši odnosi s partnerskimi mednarodnimi organizacijami.

         Rezultati:

      Rezultati 1 (nacionalno izvajanje):

                  —

                  cariniki bolje poznajo in lahko bolj uspešno izvajajo naloge v zvezi z uvozom/izvozom kemikalij s seznama ter se bolje usklajujejo z nacionalnimi organi,

                  —

                  osebje nacionalnih organov in zadevni deležniki imajo na voljo točne in posodobljene podatke v elektronski obliki, potrebne za uspešno usposabljanje,

                  —

                  nacionalni organi imajo na voljo orodja za sistematično načrtovanje, ki omogočajo uspešno izvajanje nacionalnih prizadevanj,

                  —

                  nacionalni organi imajo celovite informacije o trenutnih razmerah in posebnih potrebah ter dosegajo napredek pri vzpostavljanju zmogljivosti za načrtovanje uspešnega nacionalnega izvajanja,

                  —

                  države pogodbenice, v katerih se izvaja mentorstvo, imajo okrepljene zmogljivosti za nacionalno izvajanje in usklajevanje dejavnosti z državo pogodbenico, ki izvaja mentorstvo,

                  —

                  države pogodbenice bolje poznajo in razumejo ustrezne postopke v okviru nacionalne zakonodaje za izpolnjevanje nacionalnih obveznosti, ki izhajajo iz CWC.

            Rezultati 2 (preverjanje):

                  —

                  ohranja se ustrezna raven strokovnega in pridobljenega znanja inšpektorjev in strokovnjakov OPCW s področja ravnanja s kemikalijami s seznama 1,

                  —

                  vzpostavijo se sodobne zmogljivosti sistema upravljanja informacij, ki ga uporablja oddelek OPCW za preverjanje, nepovezani prevzeti sistemi pa se opustijo,

                  —

                  države pogodbenice bolje razumejo težave in tehnične ovire pri uničevanju kemičnega orožja ter so bolj prepričane, da se izvajajo oprijemljivi in konkretni ukrepi za popolno uničenje zalog kemičnega orožja,

                  —

                  OPCW je poglobil razumevanje misije v Siriji, ocenil njene posledice za režim CWC ter pridobljene izkušnje vključil v notranje operativne postopke in prakse.

         Dejavnosti

      1.   Regionalni tečaji usposabljanja za carinske organe držav pogodbenic o tehničnih vidikih režima prenosov iz CWC
      Podpora carinikom je bila zagotovljena s Skupnim ukrepom 2005/913/SZVP, Skupnim ukrepom 2007/185/SZVP, Sklepom 2009/569/SZVP in Sklepom 2012/166/SZVP. Na podlagi pridobljenih izkušenj bodo organizirani tečaji usposabljanja za carinike, da bi izboljšali zbiranje podatkov o uvoženih in izvoženih kemikalijah s seznama ter njihovo posredovanje nacionalnim organom. Usposabljanje bo vključevalo praktične prikaze in vaje, pa tudi usposabljanje bodočih vodij usposabljanja. Usposabljanje bo izvajal oddelek tehničnega sekretariata za podporo izvajanju, tehnično strokovno znanje pa bo zagotovil oddelek za izjave latinskoameriške in karibske regije.
      2.   Posodobitev orodja za e-učenje za nacionalne organe/zadevne deležnike
      Podpora razvoju orodja za e-učenje za nacionalne organe/zadevne deležnike je bila zagotovljena s Sklepom 2012/166/SZVP. Države pogodbenice lahko do modulov e-učenja dostopajo in jih uporabljajo od leta 2013. Da bi bile informacije in gradivo še naprej relevantne in uporabne, bo opravljen pregled povratnih informacij in priporočil uporabnikov, na podlagi teh ugotovitev pa bo orodje posodobljeno in izboljšano. Pričakovati je, da bodo države pogodbenice e-učenje pogosteje uporabljale. Tehnični sekretariat preučuje možnost, da bi postalo e-učenje obvezno za nekatera usposabljanja, ki jih zagotavlja OPCW.
      3.   Podpora pri pripravi načrtov dejavnosti ozaveščanja
      Več nacionalnih organov je poročalo, da so le s težavo dosegli ustrezno raven sodelovanja in podpore nekaterih udeleženih institucij. To je zlasti posledica nezadostnega razumevanja in poznavanja CWC ter obveznosti in zavez držav pogodbenic, ki izhajajo iz nje. To pomanjkanje spretnosti, znanja in izkušenj pri dejavnostih ozaveščanja pomeni tudi, da te dejavnosti pogosto niso uspešne. Treba je pripraviti/izboljšati obstoječe načrte, da bi bili bolj praktični in uporabni. Načrti bodo vključevali dejavnosti izobraževanja in ozaveščanja, pripravo promocijskega gradiva in informativnih paketov ter oblikovanje osnutkov akcijskih načrtov. Pripravljene bodo smernice in strategije za uspešno izobraževanje in ozaveščanje na nacionalni in regionalni ravni, ki jih bodo pilotne države uporabile kot referenco pri pripravi svojih načrtov dejavnosti ozaveščanja. Pilotni projekti bodo potekali v vseh regijah: Aziji, Latinski Ameriki in Karibih, Afriki in vzhodni Evropi.
      4.   Ocena zmogljivosti za nacionalno izvajanje
      Nacionalni organi bi morali biti zmožni uspešno izvajati CWC. Nekateri nacionalni organi za učinkovito izpolnjevanje svoje naloge potrebujejo pomoč. Na učinkovitost nacionalnih organov lahko vplivajo različni dejavniki. Da bi lahko tehnični sekretariat zagotavljal pravočasno in uspešno podporo, je nujno oceniti nacionalno zmogljivost in tako bolje razumeti posamezne potrebe. Programi ocenjevanja bodo potekali v vseh regijah. Oceno zmogljivosti bosta skupaj izvedla tehnični sekretariat in zadevni nacionalni organ. Ustrezni oddelki tehničnega sekretariata bodo pregledali dokumentacijo, povezano z izvajanjem CWC v posamezni državi, še preden bo opravljen obisk, namenjen dejanski oceni zadevne države. V času obiska se bo skupina sestala in posvetovala z ustreznimi agencijami. Po vsakem obisku bo pripravljeno poročilo, v katerem bodo orisani najpomembnejši dosežki in predstavljen akcijski načrt za krepitev zmogljivosti.
      5.   Program mentorstva
      Program mentorstva nacionalnih organov je namenjen vzpostavljanju partnerstva med nacionalnimi organi, ki uspešneje in učinkoviteje izvršujejo svoje obveznosti na podlagi CWC, in nacionalnimi organi, ki so pri tem manj uspešni. To pomaga manj uspešnim nacionalnim organom, da bi izboljšali svoje delovanje. Ta program OPCW izvaja že več let in izkazal se je za zelo koristnega. Programi mentorstva se bodo izvajali v Afriki, Aziji ter na Karibih in v Latinski Ameriki.
      6.   Pravna delavnica za karibske in srednjeameriške države pogodbenice
      Te delavnice so del prizadevanj tehničnega sekretariata, da bi spodbudili hitrejše sprejetje nacionalne izvedbene zakonodaje v karibskih in srednjeameriških državah pogodbenicah. Glavni namen je sodelujočim državam pogodbenicam zagotoviti praktično pomoč glede pravnih vprašanj, povezanih z nacionalnim izvajanjem CWC. Na teh delavnicah se državam pogodbenicam pomaga tudi pri dokončnem oblikovanju osnutkov, hkrati pa povabljenim državam pogodbenicam dali možnost, da se neposredno posvetujejo s predstavniki oddelka OPCW za pomoč pri izvajanju glede priprave nacionalne izvedbene zakonodaje ter dobijo kakršno koli drugo pravno pomoč, kot je priprava subsidiarnih predpisov in pravil.
      7.   Krepitev zmogljivosti za usposabljanje inšpektorjev in strokovnjakov tehničnega sekretariata
      Tečaji usposabljanja s področja ravnanja s kemikalijami s seznama 1 so ključni del prizadevanj za ohranitev ravni strokovnega in pridobljenega znanja OPCW. Za zagotovitev učinkovitih in celovitih tečajev usposabljanja za inšpektorje in strokovnjake tehničnega sekretariata, je nujno upoštevanje strogih tehničnih standardov. Hkrati se bo tako povečala kemična in biološka varnost ter okrepila pripravljenost za preprečevanje napadov z uporabo strupenih kemikalij in odzivanje nanje. Ta dejavnost bo vključevala nakup potrebne opreme, naprav in materiala, kar bo povečalo tudi uspešnost sodelujočih laboratorijev.
      8.   Posodobitev sistemov upravljanja informacij za oddelek OPCW za preverjanje
      Oddelek OPCW za preverjanje trenutno uporablja več prevzetih informacijskih sistemov, med katerimi jih je nekaj močno prilagojenih, kar ovira učinkovito in uspešno obdelavo podatkov.
      Gre za:

                  —

                  nepovezane sisteme,

                  —

                  prevzete sisteme, ki nimajo sodobnih zmogljivosti,

                  —

                  sisteme, ki so močno prilagojeni, zato pravočasne in stroškovno učinkovite izboljšave niso mogoče,

                  —

                  sisteme brez sodobnih funkcionalnosti, kot sta zmožnost iskanja s celotnim besedilom in digitalna obdelava,

                  —

                  sisteme brez možnosti upravljanja delovnega procesa s strani uporabnika.

            Namen te dejavnosti je posodobiti sisteme upravljanja informacij, ki jih uporablja oddelek OPCW za preverjanje, in sicer z njihovo nadomestitvijo s komercialno rešitvijo za upravljanje dokumentov s sodobnimi zmogljivostmi. Pričakuje se, da se bo s tem povečala učinkovitost obdelave podatkov, zmanjšala potreba po ročnem delu, izboljšala kakovost podatkov in okrepile analitične zmogljivosti.
      9.   Obiski predstavnikov izvršnega sveta in opazovalcev iz držav pogodbenic z državami v razvoju v objektih za uničenje kemičnega orožja
      Doslej je bilo opravljenih osem obiskov: štirje v Združenih državah Amerike, trije v Ruski federaciji in eden na Kitajskem (opuščeni objekti za uničenje kemičnega orožja), financiranje pa je bilo zagotovljeno s Skupnim ukrepom 2007/185/SZVP, Sklepom 2009/569/SZVP in Sklepom 2012/166/SZVP. Ti obiski so se izkazali kot pomembna priložnost za izpostavljanje vprašanj ali pomislekov o programu za izpolnjevanje obveznosti uničenja kemičnega orožja v posamezni državi pogodbenici, ki ima kemično orožje. Vse države pogodbenice bodo imele koristi od teh obiskov, ki bodo izboljšali preglednost in okrepili zaupanje, da dejansko dosegamo napredek v prizadevanjih za popolno uničenje preostalega kemičnega orožja v skladu z določbami CWC, kar bo tehnični sekretariat tudi preveril. Ta projekt bi moral spodbuditi širše sodelovanje držav pogodbenic pri takih obiskih, pri tem pa upoštevati ustrezna finančna merila in zagotoviti ustrezno rotacijo udeležencev.
      10.   Izvajanje izkušenj, pridobljenih pri misiji v Siriji
      Program za uničenje kemičnega orožja v Siriji se predčasno zaključuje, zato bo OPCW pregledal svoje sodelovanje pri tej prvi tovrstni operaciji. OPCW poleg tega že sodeluje v pregledu izkušenj, pridobljenih v okviru preiskave Urada Združenih narodov za razorožitev (UNODA) o uporabi kemičnega orožja v Siriji leta 2013. Zato bi bilo treba v letu 2014 opredeliti številne izkušnje, pridobljene v okviru preiskave ZN in misije za uničenje kemičnega orožja v Siriji.
      Pridobljene izkušnje bo treba upoštevati in vključiti v postopke in dejavnosti OPCW. Da bi bilo to čim bolj uspešno, se predlaga, da se organizira delavnice za analizo opredeljenih izkušenj in posledic za OPCW, ki jih bodo prinesle zadevne dejavnosti v Siriji v letih 2013 in 2014. Rezultati teh delavnic bodo vključeni v pregledane postopke OPCW in prihodnje programe usposabljanja.

         Projekt II: Mednarodno sodelovanje

         Cilj:

                  —

                  pospešiti ekonomski in tehnološki razvoj z mednarodnim sodelovanjem na področju kemije za dejavnosti, katerih namen ni prepovedan na podlagi CWC,

                  —

                  spodbujati misije OPCW in cilje CWC s poglobljenim sodelovanjem držav pogodbenic pri pobudah za mednarodno sodelovanje na področju uporabe kemije v miroljubne namene.

         Namen:

                  —

                  v državah pogodbenicah z gospodarstvom v razvoju ali tranziciji izboljšati zmogljivosti laboratorijev, financiranih iz javnih sredstev, za izvajanje CWC na področju uporabe kemije v miroljubne namene,

                  —

                  pomagati državam pogodbenicam z gospodarstvom v razvoju ali tranziciji pri izboljšanju pristopov za varno ravnanje s kemikalijami v malih in srednjih kemijskih podjetjih.

         Rezultati:

                  —

                  višja stopnja tehnične usposobljenosti v javno financiranih laboratorijih v državah pogodbenicah z gospodarstvom v razvoju ali tranziciji za analizo kemikalij, povezanih z nacionalnim izvajanjem CWC, in za uporabo kemije v miroljubne namene z uporabo sodobnih analitičnih metod, zlasti plinske kromatografije (GC) in plinske kromatografije–masne spektrometrije (GC–MS),

                  —

                  višja raven usposobljenosti in znanja zaposlenih v malih in srednjih podjetjih, predstavnikov industrijskih združenj in nacionalnih organov/vladnih institucij držav pogodbenic z državami v razvoju ali državami v tranziciji glede praks na področju upravljanja varnosti in zaščite.

         Dejavnosti:

      1.   Tečaji za razvoj analitičnih sposobnosti
      Na teh tečajih, ki trajajo dva tedna, udeleženci pridobijo teoretično znanje ter praktične izkušnje s plinsko kromatografijo (GC) in plinsko kromatografijo–masno spektrometrijo (GC–MS). Med drugim so obravnavane naslednje teme: strojna oprema, potrditev in optimizacija sistema, reševanje problemov, priprava vzorcev iz okolja ter analize GC/GC–MS teh vzorcev glede kemikalij, povezanih s CWC. Udeleženci so deležni tudi intenzivnega praktičnega usposabljanja pri pripravi različnih vzorčnih matric za analizo GC z detektorji za selekcijo elementov in analizo GC–MS z vplivanjem na elektrone in s kemijsko ionizacijo. Seznanjeni so tudi z vrsto postopkov za izločanje, čiščenje in derivatizacijo. Tečaji se izvajajo ob podpori priznane institucije VERIFIN, ki je bila izbrana na preglednem javnem razpisu in je sklenila petletno pogodbo z OPCW.
      2.   Vzpostavljanje stika z industrijo – delavnice za varno ravnanje s kemikalijami
      Te delavnice trajajo dva dni in pol, na njih pa so med drugim obravnavane naslednje teme: vprašanja varnosti in zaščite v kemijski industriji, strategije za ravnanje s kemikalijami, upravljanje varnosti kemijskih procesov, najboljše prakse v industriji in uvod v program Responsible Care®.
      Na uvodnem srečanju je predstavljen tudi pregled CWC in programov mednarodnega sodelovanja. Po potrebi bo zagotovljeno tudi sodelovanje in usklajevanje z drugimi akterji, ki imajo izkušnje s tega področja.
      Ena delavnica bo namenjena severni Afriki, Bližnjemu vzhodu in Zalivskim državam ter bo potekala v arabščini.

         Projekt III: Znanost in tehnologija

         Cilj:

      Generalnemu direktorju OPCW(v nadaljnjem besedilu: generalni direktor) omogočiti, da Konferenci držav pogodbenic, Izvršnemu svetu OPCW ali državam pogodbenicam svetuje in predloži priporočila s področja znanosti in tehnologije, ki zadevajo CWC.

         Namen:

                  —

                  v vmesnem obdobju med četrtim in petim zasedanjem Konference o pregledu izvajanja Konvencije dati smernice za dejavnosti OPCW, povezane z znanostjo in tehnologijo,

                  —

                  generalnemu direktorju omogočiti, da organom OPCW za oblikovanje politike in državam pogodbenicam zagotavlja ciljne nasvete s področja znanosti in tehnologije, ki zadevajo CWC,

                  —

                  zbrati večjo skupino znanstvenikov, ki so na voljo OPCW, in izboljšati mehanizme za spremljanje razvoja tehnologij za spremljanje kemikalij in informacijskih orodij za analizo kompleksnih podatkovnih naborov, ki vsebujejo kemične podatke,

                  —

                  vzpostaviti in ohranjati mrežo akterjev, ki niso del stroke, ki bi lahko dopolnjevali delo znanstvenikov, s katerimi sodeluje OPCW, pri presoji vseh vidikov novosti v znanosti in tehnologiji, da bi lahko zagotovili celovitejše svetovanje na področju znanosti in tehnologije ter njunih posledic,

                  —

                  omogočiti več laboratorijem na drugih lokacijah, da analizirajo strupe v podporo izvajanju CWC.

         Rezultati:

                  —

                  razširjena mreža znanstvenikov, ki so na voljo OPCW, kar bo omogočilo boljše spremljanje novosti v znanosti in tehnologiji ter izboljšalo prisotnost in prepoznavnost CWC v znanstvenih krogih,

                  —

                  vzpostavitev in ohranjanje stikov z znanstveniki, dejavnimi na področju razvoja novih znanosti in tehnologij, povezanih s CWC,

                  —

                  ustvarjanje možnosti, da v razpravah zadevnih strokovnjakov o razvoju znanosti in tehnologij produktivno sodelujejo tudi akterji, ki niso del stroke, da bi ocenili varnostni vpliv in tveganje,

                  —

                  nasveti in priporočila državam pogodbenicam s področja znanosti in tehnologije, ki zadevajo CWC; pripravi jih znanstveni svetovalni odbor OPCW,

                  —

                  boljše zavedanje potrebe po analizi strupov, zajetih v CWC.

         Dejavnosti:

      1.   Informatika v kemiji za lajšanje mednarodnega sodelovanja
      Ta dejavnost je namenjena vzpostavitvi delovne skupine znanstvenikov, ki bodo skupaj pridobivali, primerjali in analizirali podatke z značilnimi kemičnimi podpisi. Tako bi zbrali podatke, pridobljene z različnimi dejavnostmi rednega nadzora nad kemikalijami z značilnimi kemičnimi podpisi (npr. podatke, zbrane s spremljanjem ozračja, zbiranjem okoljskih vzorcev in testiranjem vode, ter druge podatke). Namen je povezati znanstvenike s področja kemije in informatike iz različnih delov sveta in tako ustvariti osrednjo točko za deljenje informacij z vsemi sodelujočimi z namenom vizualizacije in informativne analize globalnih in regionalnih kemijskih dejavnosti. S tem naj bi olajšali sodelovanje tehničnega sekretariata z znanstveno skupnostjo. Najpomembnejši rezultat te dejavnosti bo vzpostavitev osrednje točke za primerjavo podatkov in njihovo pretvarjanje v oblike, združljive z analitičnimi orodji, ki jih uporabljajo sodelujoči raziskovalci. Namen osrednje točke, vzpostavljene v eni od sodelujočih univerz, bo podpora mreži sodelujočih znanstvenikov in krepitvi zmogljivosti, da bi lahko delovala tudi po koncu obdobja izvajanja.
      2.   Ocena razvoja v znanosti in tehnologiji
      Gre za vrsto strokovnih delavnic, na katerih sodelujejo člani znanstvenega svetovalnega odbora OPCW, strokovnjaki, pridruženi Mednarodni zvezi za čisto in uporabno kemijo, ter drugi strokovnjaki, njihov namen pa je oceniti posledice trenutnih in morebitnih prihodnjih novosti v znanosti in tehnologiji za izvajanje CWC.
      To delo bo znanstvenemu svetovalnemu odboru OPCW pomagalo pri pripravi poročila o razvoju v znanosti in tehnologiji, ki bo predloženo četrtemu zasedanju Konference o pregledu CWC.
      Preučiti je treba, ali bi se ta dejavnost lahko izvajala v partnerstvu z drugimi mednarodnimi organizacijami.
      3.   Večnamenska uporaba kemije: razumevanje varnostnih vidikov tehnološkega razvoja
      Gre za vrsto delavnic za regionalne centre odličnosti in univerzitetne oddelke, ki se ukvarjajo z varnostnimi vprašanji, povezanimi z orožjem za množično uničevanje. Namen delavnic je pomagati tistim, ki se ukvarjajo s posledicami tehnološkega razvoja, da bi bolje razumeli proces oblikovanja, razvoja, prilagoditve in začetka uporabe novih tehnologij.
      Udeleženci delavnic bodo pridobili spretnosti in znanja z naslednjih področij:

                  —

                  približevanja znanstvenih področij (med drugim zlasti kemije in biologije), ki so močno gonilo novih tehnologij in lahko spodbudijo aplikacije in pristope v okviru splošnega tehnološkega razvoja,

                  —

                  najboljših praks za spremljanje tehnologij,

                  —

                  kako bolje oceniti tveganja, ki jih prinašajo nove in spreminjajoče se tehnologije, ter

                  —

                  kako ugotoviti, na kakšen način lahko prilagoditev novih tehnologij pomembno prispeva k učinkovitemu upravljanju varnosti.

            Delavnice bodo prispevale k večjemu pregledu nad tem, kako znanost in tehnologija podpirata učinkovito izvajanje večstranskih sporazumov s področja varnosti in orožja za množično uničevanje, pri čemer bo CWC navedena kot zgled.
      4.   Začasne delovne skupine znanstvenega svetovalnega odbora
      Gre za podporo srečanjem začasnih delovnih skupin, katerih delo znanstvenemu svetovalnemu odboru omogoča, da generalnemu direktorju zagotavlja specializirano strokovno svetovanje glede izvajanja CWC. Generalni direktor se lahko pri svetovanju organom, ki sprejemajo politične odločitve, in državam pogodbenicam glede političnih vprašanj tako opre na trdne znanstvene nasvete.
      5.   Prizadevanja za oblikovanje standardiziranih analitičnih metod za analizo bioloških strupov
      Biološke strupe ureja Konvencija o biološkem orožju. Dva biološka strupa (ricin in saksitoksin) sta kot kemično orožje vključena tudi na seznam iz CWC in sta strogo regulirana. Merilo splošnega namena neuporabe strupenih snovi v vojskovanju iz CWC se lahko uporabi tudi za druge biološke strupe.
      V Konvenciji o biološkem orožju pa manjka strog režim preverjanja, ki je določen v CWC. Na podlagi CWC so inšpektorji pooblaščeni za odvzem vzorcev in izvajanje analiz na kraju samem (če je to mogoče; za biološke strupe to pogosto ni mogoče) ali za pošiljanje vzorcev laboratorijem na drugih lokacijah. Laboratoriji, ki se ne nahajajo na kraju samem, za izvedbo analize potrebujejo ustrezno opremo in ustrezne metode ter referenčni material ali podatke.
      Laboratorij OPCW in partnerski laboratoriji bodo za ta projekt:

                  —

                  pripravili/pridobili referenčni material,

                  —

                  izvedli celovite vaje,

                  —

                  zapisali in potrdili priporočene delovne postopke za analizo bioloških strupov,

                  —

                  zbrali referenčne podatke od partnerskih laboratorijev,

                  —

                  s partnerskimi laboratoriji in znanstveno skupnostjo delili priporočene delovne postopke in referenčne podatke,

                  —

                  ocenili analitične postopke/opremo za odkrivanje, ki se lahko uporabi na kraju samem, da bi se inšpektorji na terenu lažje odločili, ali je treba vzorec poslati v analizo laboratorijem, ki se ne nahajajo na kraju samem, in tudi za zaščito samih inšpektorjev na terenu.

         Projekt IV: Pripravljenost držav pogodbenic za preprečevanje napadov s kemičnim orožjem in odzivanje nanje

         Cilj:

      prispevati k razvoju zmogljivosti držav pogodbenic za preprečevanje terorističnih napadov s kemičnim orožjem ter pripravljenost in odzivanje nanje, pa tudi izboljšati njihov odziv na prošnje za pomoč v primeru uporabe ali nevarnosti uporabe kemikalij.

         Namen:

                  —

                  okrepiti zavedanje držav pogodbenic, kako pomembna je pravočasna oddaja popolnih izjav o nacionalnih programih, povezanih z zaščito,

                  —

                  okrepiti prispevek držav pogodbenic k pripravljenosti OPCW, da se odzove na prošnje za pomoč,

                  —

                  spodbuditi države pogodbenice k hitrejšemu vzpostavljanju regionalnih mrež v svojih regijah in podregijah za bolj usklajeno odzivanje na napad z uporabo kemičnega orožja,

                  —

                  spodbuditi države pogodbenice k usklajevanju in sodelovanju med podregijami pri odzivanju na izredne razmere, povezane s kemičnim orožjem,

                  —

                  krepiti zmogljivosti držav pogodbenic za nadaljnje širjenje znanja in spretnosti, pridobljenih med tečaji usposabljanja,

                  —

                  izvajati in oceniti nacionalne ukrepe za preprečevanje kemičnih incidentov ter pripravljenost in odzivanje nanje, pa tudi izboljšati razumevanje nadaljnjih ukrepov za še boljšo pripravljenost,

                  —

                  preveriti in oceniti usklajenost mednarodne skupnosti pri preprečevanju kemičnih incidentov ter odzivanju nanje.

         Rezultati:

                  —

                  vzpostavljeni so predpogoji za oblikovanje regionalne mreže osebja za odzivanje na izredne razmere,

                  —

                  države pogodbenice se zavedajo pomena pravočasne oddaje popolnih izjav o nacionalnih programih, povezanih z zaščito,

                  —

                  države pogodbenice so bolje pripravljene, da OPCW ponudijo pomoč v okviru odziva na prošnjo za pomoč,

                  —

                  države pogodbenice se bolj zavedajo potrebe po spodbujanju sodelovanja pri odzivanju na izredne razmere, povezane s kemičnim orožjem, v primeru napada,

                  —

                  vzpostavljena je skupina inštruktorjev iz srednjeazijskih držav pogodbenic, ki lahko podpre izvajanje načrta za odzivanje na izredne razmere, povezane s kemičnim orožjem, tako da usposobi tiste, ki prvi nudijo pomoč,

                  —

                  zadevne države pogodbenice imajo vzpostavljene okrepljene načrte za odzivanje na izredne razmere, povezane z uporabo strupenih kemikalij, v katerih so upoštevale znanje in prakse, pridobljene drugod.

         Dejavnosti:

      1.   Regionalno usposabljanje s področja pomoči in zaščite
      Gre za celovito usposabljanje za srednjeazijske države pogodbenice, ki vključuje osnovne in nadaljevalne tečaje usposabljanja s področja pomoči in zaščite. Tečajem bi sledila vaja za nadgraditev znanja, v okviru katere bi udeleženci pridobljeno znanje uporabili v praksi in na terenu. Zadevno usposabljanje je namenjeno okrepitvi odpornosti in izboljšanju nacionalnih in regionalnih zmogljivosti za odzivanje na zlorabe strupenih kemikalij. Prvi udeleženci tega usposabljanja iz zadevne regije se bodo pozneje morda udeležili še tečaja za usposabljanje vodij usposabljanja, ki ga financira OPCW, da bi lahko naprej razširjali pridobljeno znanje in spretnosti.
      2.   Regionalna vaja za usklajeno dostavo pomoči
      Predlagana vaja je nadaljevanje delavnice o usklajevanju pomoči, ki je bila organizirana oktobra 2013 v Argentini (v skladu s členom X(7) CWC), namenjena pa bo preskušanju mehanizmov za dostavljanje pomoči med dvema ali tremi državami pogodbenicami iz Latinske Amerike, ki imajo skupno mejo, ostale države pogodbenice iz regije pa bodo sodelovale z opravljanjem različnih nalog.
      3.   Regionalne delavnice s področja pomoči in zaščite
      Podpora tej dejavnosti je bila zagotovljena s Sklepom 2009/569/SZVP in Sklepom 2012/166/SZVP. Namen te dejavnosti je vzpostaviti forum za vodje in načrtovalce, ki delujejo na področju zaščite civilnega prebivalstva pred kemičnim orožjem ali bi bili odgovorni za zagotavljanje pomoči v izrednih razmerah na podlagi člena X CWC. V okviru delavnic se zagotavljajo informacije o izvajanju člena X, nacionalnih in mednarodnih projektih, ki jih izvaja OPCW, ter regionalnih pristopih k pomoči in zaščiti, predstavljeni pa so tudi novi izzivi in priložnosti na področju pomoči in zaščite pred kemičnim orožjem in drugimi strupenimi kemikalijami. Delavnice so namenjene tudi spodbujanju obravnave in analize različnih vprašanj, povezanih s pomočjo in zaščito, s posebnim poudarkom na področjih, kot so pravice in dolžnosti držav pogodbenic na podlagi člena X CWC, predložitev izjav o programih na področju zaščite ter analiza pomanjkljivosti in problematičnih elementov. Dajejo tudi pregled nad dejavnostmi pomoči in zaščite v zadevni regiji. Udeleženci pripravijo svoje predstavitve, da bi izmenjali izkušnje, dognanja in ideje s področja pomoči in zaščite ter odzivanja v izrednih razmerah zoper grožnje, povezane z zlorabo strupenih kemikalij. Ciljni regiji bosta Latinska Amerika in Azija.
      4.   Simulacijske vaje
      Podpora tej dejavnosti je bila zagotovljena s Sklepom 2009/569/SZVP in Sklepom 2012/166/SZVP. Projekt simulacijskih vaj je nadaljevanje simulacijske vaje, izvedene avgusta 2013 v Indoneziji (financirane s Sklepom 2012/166/SZVP), in vključuje tam pridobljene izkušnje. Med rezultati te vaje je bil razvoj modula simulacijskih vaj, ki se lahko uporablja za dejavnosti za izgradnjo zmogljivosti v drugih regijah. V okviru vaj bo obravnavano sprejemanje odločitev med različnimi organi vlade, spodbujala pa se bo izmenjava informacij in zagotavljanje pomoči med ustreznimi nacionalnimi in mednarodnimi organizacijami, da bi tako zmanjšali tveganje in posledice napada s strupenimi kemikalijami. Projekt dopolnjuje druge programe OPCW, zlasti programe s področja pomoči in zaščite, kot jih nalaga člen X CWC, pa tudi prizadevanja OPCW v podporo državam pogodbenicam pri sprejemanju nacionalnih izvedbenih ukrepov ter projekt „OPCW kot platforma za izboljšanje varnosti v kemijskih tovarnah“ (financiran s Sklepom 2012/166/SZVP). Na podlagi določb člena X lahko države pogodbenice prejmejo strokovne nasvete in pomoč OPCW glede razvoja in izboljšanja svojih zmogljivosti za zaščito pred kemičnim orožjem.

         Projekt V: Vsesplošno uporaba in ozaveščanje

         Cilj:

                  —

                  države, ki niso pogodbenice CWC, bolje ozavestiti o prednostih pristopa k CWC in jih pritegniti k okrepljenemu sodelovanju v dejavnostih OPCW,

                  —

                  izboljšati poznavanje OPCW in CWC, zlasti med širšo javnostjo in nekaterimi ciljnimi skupinami v sektorju izobraževanja, kot so študenti in učitelji kemije ter kemijskega inženiringa na sekundarni in terciarni ravni.

         Namen:

                  —

                  po potrebi izboljšati poznavanje in razumevanje OPCW in CWC med študenti in učitelji ter drugimi skupinami,

                  —

                  okrepiti prepoznavnost OPCW in pojasniti delovanje te organizacije širši javnosti,

                  —

                  izboljšati načine za doseganje čim širšega občinstva, zlasti med akterji, ki niso del stroke,

                  —

                  izboljšati ozaveščenost o OPCW in CWC med mladimi v izbranih državah ali regijah,

                  —

                  večje sodelovanje držav, ki niso pogodbenice CWC, pri dejavnostih OPCW in povečano razumevanje CWC in njenih koristi s strani teh držav,

                  —

                  deležnike poglobljeno vključevati v vsebinska vprašanja, s katerimi se OPCW sooča v obdobju institucionalne tranzicije.

         Rezultati:

                  —

                  razširjanje izobraževalnega gradiva, ki ga pripravijo nacionalna, regionalna in mednarodna združenja, ter njegova uporaba v šolah in univerzah,

                  —

                  večja udeležba javnosti v dejavnostih OPCW in CWC, in sicer prek razstave, ki spremlja različne prireditve in dogodke po svetu,

                  —

                  večje sodelovanje mladih iz izbranih držav ali regij v dejavnostih OPCW ter razvoj orodij družbenih medijev in njihova uporaba s strani partnerjev OPCW,

                  —

                  večje število novih držav pogodbenic,

                  —

                  večji prispevek civilne družbe k procesu oblikovanja politik v OPCW, vključno z možnostjo, da svoja stališča o vsebinskih vprašanjih predstavi neposredno delegatom na posebnih plenarnih zasedanjih, namenjenih splošni razpravi Konference držav pogodbenic,

                  —

                  na voljo je dokumentarno gradivo, vključno z večnamenskim videogradivom OPCW, namenjeno izboljšanju ozaveščenosti širše javnosti.

         Dejavnosti:

      1.   Prevod in razširjanje orodij in gradiva za izobraževanje in ozaveščanje
      Tehnični sekretariat je v letih 2013 in 2014 pripravil več orodij za izobraževanje in ozaveščanje v angleškem jeziku (podpora je bila delno zagotovljena s Sklepom 2012/166/SZVP). Da bi lahko to gradivo uporabljalo čim več deležnikov iz čim več držav pogodbenic, ga je treba prevesti v pet preostalih uradnih jezikov OPCW ter druge široko razširjene jezike. Prevedeno gradivo bo treba razdeliti širokemu krogu prejemnikov.
      2.   Priprava razstave OPCW
      Gre za pripravo strokovne razstave o OPCW in CWC, ki bo spremljala različna srečanja, konference itd. Pripravljena bo v sodelovanju z znanstvenimi in mirovnimi muzeji. OPCW je skupaj s centrom Nobelove nagrade za mir, muzejem Museon v Hagu in drugimi že pripravil nekaj gradiva, v okviru tega projekta pa bo pripravljena strokovno zasnovana razstava, ki jo bo lahko OPCW po potrebi vedno znova uporabil.
      3.   Ozaveščanje mladih
      Gre za delavnice, namenjene mladim (med 15 in 25 letom starosti), na katerih naj bi izboljšali poznavanje OPCW in CWC ter mladim predstavili možnosti za njihov poklicni razvoj na teh področjih na mednarodni ravni. Pri tem gre tako za delavnice, ki potekajo v živo, kot za razvoj orodij v okviru družbenih medijev, ki jih lahko uporabljajo regionalni partnerji in univerze.
      4.   Vsesplošna uporaba – spodbujanje držav, ki niso pogodbenice CWC, da se ji pridružijo
      Delovni načrt na področju vsesplošne uporabe vključuje naslednje: koncept, tj. ciljno prilagojen pristop za vsako posamezno državo, prilagodljiv format (pristop 1.5 do 2.0), pošiljanje povabil in dajanje ponudb, večstransko partnerstvo; sponzorstvo za dejavnosti OPCW, na sedežu OPCW ali drugje; seminarji, prilagojeni posameznim državam; regionalni pristop; dogodki dvotirnega pristopa; baza podatkov za stike s posamezno državo in razvoj za sodelovanje.
      5.   Podpora nevladnim organizacijam pri sodelovanju v dejavnostih OPCW
      Število nevladnih organizacij, ki se prijavijo na konference OPCW in se jih tudi udeležijo, od leta 2008 stalno in znatno narašča; tretjega zasedanja Konference o pregledu izvajanja Konvencije aprila 2013 se je udeležilo 70 nevladnih organizacij iz vseh regij, kar je največ doslej. Poleg tega so nevladne organizacije na posebnih plenarnih sejah tretjega zasedanja Konference o pregledu izvajanja Konvencije in 18. zasedanja Konference držav pogodbenic prvič neposredno nagovorile delegate in tako dejavno sodelovale na konferencah OPCW. V okviru te dejavnosti se bo zagotavljala osnovna podpora za potovanja in nastanitve predstavnikov nevladnih organizacij iz držav z gospodarstvom v razvoju ali tranziciji, ki se bodo udeležili zasedanj Konference držav pogodbenic leta 2015 in 2016.
      6.   Podpora pri pripravi in promociji serije dokumentarnih filmov „Fires“
      Projekt Fires (Ognji) je pripravil oddelek OPCW za medije in stike z javnostjo. Doslej so bili posneti štirje deli, dolgi od 5 do 20 minut, vključno s prvim delom A teacher's mission (Poslanstvo učitelja), ki ga je začasna delovna skupina znanstvenega svetovalnega odbora OPCW za izobraževanje in ozaveščanje označila za učinkovito učno gradivo. Zadnji del Ich liebe dich (Ljubim te) so sodelujoči v tem projektu sprejeli še z večjim navdušenjem, več držav pogodbenic pa je obljubilo materialno podporo in sodelovanje pri snemanju prihodnjih delov. Unija bo s svojimi sredstvi zagotovila snemanje še najmanj treh delov.

         Projekt VI: Program za Afriko

         Cilj:

      Izboljšati zmogljivosti afriških držav pogodbenic za izpolnjevanje njihovih obveznosti iz CWC.

         Namen:

      Namen 1 (nacionalno izvajanje):

                  —

                  okrepljena zmogljivost afriških držav pogodbenic za učinkovito nacionalno izvajanje,

                  —

                  večje število afriških držav pogodbenic, ki so zmožne učinkovitega nacionalnega izvajanja na kvantitativni kvalitativni ravni,

                  —

                  boljše razumevanje in zavedanje nacionalnih organov afriških držav pogodbenic, kar zadeva vprašanja dobrega sodelovanja in podpore v zvezi s CWC,

                  —

                  učinkovito delovanje carinskih organov, ki nadzirajo in spremljajo trgovino s kemikalijami,

                  —

                  poglobljeno sodelovanje med različnimi agencijami v podporo učinkovitemu nacionalnemu izvajanju CWC pod vodstvom nacionalnega organa.

            Namen 2 (miroljubna uporaba kemije):

                  —

                  izboljšanje zmogljivosti javno financiranih laboratorijev v afriških državah pogodbenicah z gospodarstvom v razvoju ali tranziciji za izvajanje CWC na področju miroljubne uporabe kemije,

                  —

                  izboljšanje pristopov k upravljanju kemijske varnosti v malih in srednjih kemijskih podjetjih v afriških državah pogodbenicah z gospodarstvom v razvoju ali tranziciji.

         Rezultati:

      Rezultati 1 (nacionalno izvajanje):

                  —

                  zadevni akterji bolje razumejo in poznajo CWC ter imajo večjo vlogo in bolj sodelujejo v prizadevanjih za nacionalno izvajanje,

                  —

                  cariniki afriških držav pogodbenic bolje poznajo in lahko učinkoviteje opravljajo svoje naloge glede uvoza/izvoza kemikalij s seznama ter se bolje usklajujejo z nacionalnimi organi,

                  —

                  ustrezni akterji imajo na voljo točne in posodobljene informacije, potrebne za učinkovito usposabljanje,

                  —

                  agencije/organi, ki bi lahko podprli izvajanje CWC, so se dogovorili o kratkoročnem načrtu za vzpostavitev medsebojnih sinergij.

            Rezultati 2 (miroljubna uporaba kemije):

                  —

                  javno financirani laboratoriji v afriških državah pogodbenicah z gospodarstvom v razvoju ali tranziciji so bolje strokovno usposobljeni za analizo kemikalij, povezanih z nacionalnim izvajanjem CWC, in za uporabo kemije v miroljubne namene z uporabo sodobnih analitičnih metod, zlasti GC in GC–MS,

                  —

                  osebje malih in srednjih podjetij, predstavniki industrijskih združenj in nacionalnih organov/vladnih institucij afriških držav pogodbenic z gospodarstvom v razvoju ali tranziciji so bolje usposobljeni glede praks na področju varnostnega upravljanja in jih bolje poznajo.

         Dejavnosti:

      1.   Regionalni forum udeleženih nacionalnih organov
      Nacionalni organi imajo določene in pomembne vloge in pristojnosti za učinkovito izvajanje. Vzpostaviti in ohranjati morajo zelo tesno in dobro sodelovanje z drugimi udeleženimi stranmi na ravni države. Sodelovanje ni vedno uspešno, saj je še vedno nekaj neopredeljenih vrzeli in premalo medsebojnega razumevanja. Predlagani forum regionalnih akterjev naj bi združil ključne akterje in predstavnike nacionalnih organov, da bi se srečali, spoznali in se med seboj bolje razumeli. Bo tudi dobra priložnost za izmenjavo izkušenj in stališč ter pomislekov glede uspešnega sodelovanja. Ta forum naj bi se pilotno izvedel za afriško regijo.
      2.   Regionalni tečaj usposabljanja za carinske organe držav pogodbenic v zvezi s tehničnimi vidiki režima prenosov iz CWC
      Podpora carinskim uradnikom je bila zagotovljena s Skupnim ukrepom 2005/913/SZVP, Skupnim ukrepom 2007/185/SZVP, Sklepom 2009/569/SZVP in Sklepom 2012/166/SZVP. Namen teh tečajev usposabljanja, namenjenih carinikom, je izboljšati zbiranje in prenos podatkov o uvozih in izvozih kemikalij s seznama nacionalnim organom, pri tem pa upoštevati pridobljene izkušnje. Izvedeno usposabljanje bo vključevalo praktične prikaze in vaje, del tečaja pa bo tudi usposabljanje novih vodij usposabljanja. To usposabljanje bo izvajal oddelek tehničnega sekretariata za podporo izvajanju, tehnično strokovno znanje pa bo zagotavljal oddelek za izjave v afriški regiji.
      3.   Zagotavljanje akademskega/informativnega gradiva o CWC
      Da bi spodbudili razumevanje in poznavanje CWC v afriških državah pogodbenicah, bodo ustrezni nacionalni organi pripravili informativno gradivo, ki ga bodo dali na voljo knjižnicam univerz z oddelki za kemijo. V prvi fazi se bodo v okviru tega projekta zgolj zagotavljale informacije, v drugi fazi pa bo CWC vključena v učne načrte na univerzah. Ta projekt naj bi se pilotno izvedel v afriški regiji.
      4.   Sinergije in partnerstvo za učinkovito izvajanje
      Namen te dejavnosti je spodbuditi potencialne agencije/organe, naj podprejo izvajanje CWC. Gre za regionalne/podregionalne ustanove za usposabljanje za vojsko in carino, ustrezne laboratorije, akademske ustanove, nevladne organizacije in organizacije v okviru lokalnih skupnosti. Potem ko bo določena država pogodbenica, ki bo pilotno izvajala ta projekt, se bodo pripravili in začeli izvajati skupni ukrepi. Kot pilotni projekt za afriško regijo je predlagan večsektorski nacionalni dogodek, ki ga bo organiziral pilotni nacionalni organ za vse ključne agencije/organe/institucije, ki so na podlagi nacionalne ureditve udeleženi pri nacionalnem izvajanju CWC.
      5.   Tečaji za razvoj analitičnih sposobnosti
      Na teh tečajih, ki trajajo dva tedna, udeleženci pridobijo teoretično znanje ter praktične izkušnje s plinsko kromatografijo (GC) in plinsko kromatografijo–masno spektrometrijo (GC–MS). Med drugim so obravnavane naslednje teme: strojna oprema, potrditev in optimizacija sistema, reševanje problemov, priprava vzorcev iz okolja ter analize GC/GC–MS teh vzorcev glede kemikalij, povezanih s CWC. Udeleženci so deležni tudi intenzivnega praktičnega usposabljanja pri pripravi različnih vzorčnih matric za analizo GC z detektorji za selekcijo elementov in analizo GC–MS z vplivanjem na elektrone in s kemijsko ionizacijo. Seznanjeni so tudi z vrsto postopkov za izločanje, čiščenje in derivatizacijo. Tečaji se izvajajo ob podpori priznane institucije VERIFIN, ki je bila izbrana na preglednem javnem razpisu in je sklenila petletno pogodbo z OPCW.
      6.   Vzpostavljanje stika z industrijo – delavnice s področja CWC in varnosti kemijskih procesov
      Te delavnice trajajo dva dni in pol. Med drugim se na njih obravnavajo naslednje teme: vprašanja varnosti in zaščite v kemični industriji, strategije za ravnanje s kemikalijami, upravljanje varnosti kemičnih procesov, najboljše prakse v industriji in uvod v program Responsible Care®.
      Na uvodnem srečanju je predstavljen tudi pregled CWC in mednarodnih programov za sodelovanje.